Основните промени след предходния доклад относно МРС са i) преразглежданията на плановете за действие, предвидени в стратегията за региона на река Дунав и стратегията за региона на Балтийско море; ii) включването на Република Северна Македония в стратегията за региона на Адриатическо и Йонийско море; и iii) процесът на интегриране, който е в ход при всички МРС и има за цел съгласуване на съответните приоритети на програмите на ЕС за финансиране за периода 2021—2027 г. с МРС:

i) преразгледаният план за действие, предвиден в стратегията за региона на река Дунав, е публикуван на 6 април 2020 г . Чрез преразглеждането стратегията се съгласува с новите приоритети и предизвикателства за региона и действията, предвидени в стратегията за региона на река Дунав, се свързват по-добре с новите приоритети на ЕС като Европейския зелен пакт, МСП, както и туризма и културното наследство.

Преразглеждането на плана за действие, предвиден в стратегията за региона на Балтийско море, напредва, като целта е да се фокусират и рационализират областите на политиката и да се укрепи координацията. Очаква се този преразгледан план за действие да бъде публикуван през 2020 г.;

ii) на 2 април 2020 г. Северна Македония бе официално приветствана като деветата участваща държава в стратегията за региона на Адриатическо и Йонийско море. Заедно със Северна Македония стратегията понастоящем включва пет държави от Западните Балкани, обхванати от процеса на разширяване, които работят в условия на равнопоставеност с четири държави — членки на ЕС, по общи проблеми;

iii) от 2018 г. насам чрез МРС е поставено началото или е укрепен процесът на интегриране, довел до взаимноизгодни взаимодействия между органите по стратегиите и програмите при изготвянето на програмни документи за периода след 2020 г. Това трябва да продължи по време на изпълнението през периода 2021—2027 г. В крайна сметка интегрирането се очаква да увеличи въздействието на програмите чрез подобряване на сътрудничеството и координацията в допълнение към обезпечаването на МРС със средствата, необходими за постигането на техните цели. Интегрирането също така ще даде възможност на получателите на средства от ЕС да постигнат по-добри резултати със своите действия, като същевременно допринесат за стратегическите цели на МРС.

2.2 Тематичните приоритети на МРС и тяхната взаимовръзка с Европейския зелен пакт

Въпреки че техните приоритети са определени според специфичните предизвикателства и възможности на съответните региони, всичките четири МРС имат три основни, широки и взаимосвързани общи приоритета: околна среда и изменение на климата; научни изследвания и иновации и икономическо развитие; както и свързаност (по отношение на транспорта, енергията, цифровите мрежи).

В следващите раздели е представена информация относно някои конкретни постижения — под формата на процеси и проекти — в рамките на тези три приоритетни области след предходния доклад, както и тяхната взаимовръзка с ключови действия, заложени в Европейския зелен пакт.

Поради своя междусекторен и широкоспектърен характер тези постижения подкрепят също така „икономиката в интерес на хората“ и европейската стратегия за цифровите технологии.

Околна среда и изменение на климата

Ключовите действия, заложени в Европейския зелен пакт, включват премахване на замърсяването с цел постигане на нетоксична околна среда и запазване и възстановяване на екосистемите и биологичното разнообразие.

Чрез МРС са осъществени важни постижения в областта на качеството на водите, които са от значение за ключовите действия, заложени в Европейския зелен пакт, както и в областта на екологичната свързаност, които са от значение за биологичното разнообразие.

Така например МРС са помогнали за подобряването на качеството на водите съответно в Балтийско море и басейна на Адриатическо и Йонийско море чрез подобряване на управлението на опасните вещества, изпускани в Балтийско море, и подобряване на мониторинга на качеството на водите в Адриатическо и Йонийско море. МРС са помогнали и за подобряването на състоянието на водите в река Дунав чрез засилена интеграция между изготвянето на планове за управление на речните басейни и предотвратяването на риска от наводнение.

Освен това те са спомогнали за изграждането на екологосъобразна инфраструктура в Алпийския регион чрез „инициативите със звезди“, които имат за цел да превърнат политическата декларация на държавите и регионите от Алпийското пространство „Alpine green infrastructure — joining forces for nature, people and the economy“ (Алпийска екологосъобразна инфраструктура — обединяване на усилията в полза на природата, хората и икономиката) в осезаеми резултати.

Научни изследвания/иновации и икономическо развитие

Научните изследвания и иновациите ще играят централна роля за Европейския зелен пакт.

В тази връзка МРС подкрепят наред с другото оползотворяването на натрупаните знания и споделянето на научни изследвания и иновации, по-специално чрез центровете, функциониращи в Алпийския регион , и Дунавската координационна мрежа за финансиране . Освен това МРС насърчават стратегиите за интелигентно специализиране, като подкрепят транснационалните платформи за иновации и клъстерите от МСП.

Важна роля в Европейския зелен пакт играе и устойчивата синя икономика, по-специално за облекчаване на натиска, който търсенето оказва върху земните ресурси на ЕС, и за справяне с изменението на климата.

В тази връзка МРС са подкрепили устойчивото развитие на синята икономика (по подобен начин като стратегиите за морските басейни ). Така например те помогнаха за увеличаването на знанията за „синята биоикономика“ чрез специална платформа в Балтийския регион и подобряването на обмена на знания относно сините технологии в региона на Адриатическо и Йонийско море .

Свързаност